Øvrevoll Hosle Idrettslag

**Øvrevoll Hosle Idrettslag** (stiftet 8. januar 1947 som *Grav og Voll Idrettslag*) er et norsk idrettslag fra Øvrevoll og Hosle i Bærum, som ble til 26. september 2007 som en sammenslåing av *Øvrevoll Ballklubb* og *Hosle Idrettslag*. Klubben driver med bandy, fotball, håndball, langrenn, hopp, kombinert, soft/baseball, samt allidrett.

## Historie
### Hosle
Hosle Idrettslag ble stiftet 8. januar 1947 som *Grav og Voll Idrettslag* og holdt til på Hosle i Bærum. På 1960-tallet ble navnet endret til *Bæring Idrettslag*. Klubben slo seg sammen med *Hosletoppen Idrettslag* på 1980-tallet og endret navn til *Hosle Idrettslag*. Klubben drev med bandy, fotball, hopp, håndball og langrenn.

### Øvrevoll
Øvrevoll Ballklubb ble stiftet 26. april 1955. I starten kalte man seg *Øvrevollkameratene*, men dette ble etter hvert endret til *Øvrevoll Ballklubb*. Klubbens aktivitet foregikk opprinnelig på parkeringsplassen ved Øvrevoll Galoppbane, men fra tidlig på 1960-tallet brukte man Jarmyra, der et klubbhus ble åpnet i 1968. Klubben drev med fotball fra starten og tok opp bandy i 1960 – anført av Eigil Dahl og Svein Wiel Jørgensen. Bandyavdelingen hadde stor vekst i 1960-årene, men fikk problemer da hjemmebanen Nadderud Stadion ikke lenger ble islagt etter 1979.

### Sammenslåing
I 1990 ble bandyavdelingene i Øvrevoll BK og Hosle IL slått sammen til Øvrevoll Hosle av Arne Christoffersen, Petter Mortvedt og Petter Conradi. Samarbeidet førte til sterk vekst utover i 90-årene, med naturisbanen på Hosle og kunstisen på Rud/Hauger som sentrum for driften.

På 2000-tallet kom tanken om full sammenslåing av begge klubbene opp fordi man også begynte å samarbeide om Hosles A-lag i fotball. For å gjøre det enklere for spillere som opprinnelig var med i Øvrevoll ble klubbene i 2007 slått sammen til én. Det ble diskutert om man bare skulle slå sammen fotballavdelingen av klubbene, men man valgte full sammenslåing.

## Meritter
I bandy har Øvrevoll Hosle ett NM-gull i småguttklassen (99), fem i gutteklassen (72, 99, 00, 01 og 07) og fire ettmålstap i NM-finaler for junior. A-laget spilte i eliteserien i sesongene 1980/1981, 2004/2005 og 2005/2006, men klubben trakk laget rett foran 2007-sesongen fordi man ikke klarte å drifte det. Etter dette ble seniorlaget plassert i 2 divisjon, men rykket rett opp igjen til 1.divisjon. Der har laget tatt 5 seriemesterkap, før de rykket opp igjen i eliterserien sesongen 2019/2020. Øvrevoll Hosle ble i 2001, for tredje år på rad tildelt Aftenpostens Pokal på herrefinalen som landets beste junioravdeling i bandy. Aftenposten innstiftet prisen ifm forbundets 75-årsjubileum i 1995 etter en idé av nå avdøde journalist Brynjulf Nygård. Aftenpostens Pokal ble delt ut til den klubb som i løpet av året har utvist størst bredde og topp, etter et poengsystem, i aldersbestemte NM-klasser. Aftenpostens journalist Arne Hole kunne dele ut prisen til daværende leder av bandyavdelingen, Petter Conradi på bandyfinale 2001 til tross for at poengene fra juniorklassen, hvor klubben skulle ut i finale, enda ikke var talt inn.

Kvinnelaget i fotball spiller i 2022 i 1. divisjon, man har også et 2.-lag i 2. divisjon og 3.-lag  i 3. divisjon.

Herrelaget i fotball spiller i 2022 i 6. divisjon.

Klubbens mest kjente medlem er skihopperen Bjørn Einar Romøren.

## ØHIL Toppfotball
Satsingen på toppfotball for kvinner i Øvrevoll Hosle startet i 2009 med prosjektet T15. T15-prosjektet hadde som mål å bringe kvinnefotballen i klubben til Toppserien i år 2015, på dette tidspunktet var laget på nivå fem. De rykket i 2009 og 2010 opp, to år på rad til 2. divisjon. I 2013 rykket laget opp til 1. divisjon, hvor de siden har etablert seg.

### Tabell

### Nåværende spillerstall
*oppdatert 21. mai 2024.*

### Tidligere sesonger

## Sportslige fasiliteter
* To gressbaner for 11-er fotball
* To grusbaner for 11-er fotball
* To kunstgressbane for 11-er fotball (DNB Arena Hosle og Jarmyra kunst)
* To gressbaner for 7-er fotball
* Én kunstgressbane for 7-er fotball (kan også være 3 baner for 5-er fotball)
* Fem små gressletter (for trening)
* Deler av Eikelibanen (for trening)

## Klubbavis
Øvervoll Hosle har en egen klubbavis som heter Sportsavisen som trykkes i 10 000 eksemplarer og distribueres til de som bor i områdene klubben dekker. Sportsavisen bringer artikler skrevet av ledelsen og av lagledere. Det skrives om mål for Øvrevoll Hosle IL som idrettslag, om morsomme cup-er som lag har deltatt i og begivenheter arrangert av klubben.

## Referanser


## Eksterne lenker
*